Roodepoort-eiendomsagent se liggaam gevindHanle Lategan. Foto: Facebook ŉ Liggaam van ŉ vrou wat Dinsdagoggend in Randfontein gevind is, is dié van Hanle Lategan, die eiendomsagent van Roodepoort wat Maandagaand verdwyn het nadat sy ŉ huis in Krugersdorp aan kliënte sou gaan wys het. Kapt. Appel Ernst, woordvoerder van die polisie, het aan Maroela Media gesê ŉ motoris is omstreeks 06:45 deur skoolkinders voorgekeer wat gesê het dat hulle ŉ vrou se liggaam in ŉ veld gevind het. Die polisie het gaan ondersoek instel en die liggaam is langs ŉ stroompie gevind. Ernst het intussen bevestig dat dit Lategan se liggaam is wat gevind is. Maroela Media het vroeër berig dat Lategan, ŉ eiendomsagent by RE/MAX Masters, vermis geraak het nadat sy net voor 18:00 op pad was om ŉ huis in Rant-en-Dal aan kliënte te wys. Toe sy nie ná die afspraak teruggekeer het nie, het haar kollegas onraad gemerk en haar gebel, maar haar selfoon was afgeskakel. Kort daarna is daar by ŉ kitsbank gepoog om geld met Lategan se bankkaart te trek. Haar motor is later voor ŉ privaat hospitaal in Krugersdorp gevind. Ernst het aan Maroela Media gesê dit is nie duidelik of Lategan se dood verband hou met die opspraakwekkende kattebak-moorde vroeër vandeesmaand in Krugersdorp nie. Kevin Mc Alpine (29), ŉ makelaar van Krugersdorp, se liggaam is Donderdagaand in sy motor se kattebak gevind. Net meer as twee weke vantevore is Anthony Schofield (67) se liggaam in die kattebak van sy motor in Premierstraat in Krugersdorp-Noord gevind. Schofield het glo ook as makelaar gewerk.